Author: podhorna
Last saved by: spano

Štatút
Správy štátnych hmotných rezerv Slovenskej republiky

Základné ustanovenia

Čl. 1
	
	(1) Štatút Správy štátnych hmotných rezerv Slovenskej republiky (ďalej len “Správa rezerv”)  na  základe zákonov a ostatných všeobecne záväzných právnych predpisov Slovenskej republiky podrobnejšie  vymedzuje  pôsobnosť  a  úlohy  Správy   rezerv,  ustanovuje   zásady jej činnosti, jej základnú vnútornú organizačnú štruktúru a určuje okruh ústredných orgánov  štátnej  správy, ďalších štátnych orgánov, organizácií, územnej samosprávy,  právnických  osôb a fyzických osôb,  s ktorými Správa rezerv spolupracuje.

	(2) Úlohy, zásady činnosti a zásady organizácie Správy rezerv uvedené v štatúte sú  záväzné pre vydanie Organizačného poriadku Správy rezerv.

Čl. 2

	(1) Správa rezerv  pôsobí  na  základe  zákona  č. 575/2001 Z. z. o organizácii činnosti vlády a organizácií ústrednej štátnej správy v znení neskorších predpisov.

	(2) Správa rezerv je rozpočtovou organizáciou, ktorá je svojimi príjmami a výdavkami zapojená na štátny rozpočet Slovenskej republiky. Okrem zdrojov štátneho rozpočtu využíva na svoju činnosť aj mimorozpočtové zdroje.

	(3) Správa  rezerv  je  právnická  osoba,  ktorá  koná v mene Slovenskej republiky a               v právnych vzťahoch vystupuje vo svojom mene. Sídlom Správy rezerv je Bratislava.

	(4) Súčasťou Správy rezerv je závod Kopaničiar so sídlom v Čachticiach, závod Brodnianka so sídlom v Kysuckom  Novom Meste, závod Ľupčianka so sídlom v Slovenskej Ľupči a závod Borovina so sídlom vo Vígľaši.

Pôsobnosť Správy rezerv

 Čl. 3

	(1) Správa rezerv je ústredným orgánom štátnej správy Slovenskej republiky pre zabezpečenie všetkých činností vyplývajúcich zo zákona NR SR č. 82/1994 Z. z. o štátnych hmotných rezervách v znení neskorších predpisov a zákona č. 170/2001 Z. z. o núdzových zásobách ropy a ropných výrobkov a o riešení stavu ropnej núdze.

	(2) V rozsahu svojej pôsobnosti Správa rezerv môže zriaďovať rozpočtové organizácie a príspevkové organizácie a taktiež môže zriaďovať ďalšie právnické osoby. Taktiež môže podľa svojich potrieb zriaďovať alebo zrušiť vlastné závody, ktoré sú jej súčasťou.

Hlavné úlohy Správy rezerv

Čl. 4

(1)	Správa   rezerv  sa   podieľa   na   vytváraní  jednotnej  štátnej  politiky  Slovenskej
 republiky a zodpovedá za jej realizáciu v rozsahu svojej pôsobnosti.

	(2) Správa rezerv spravuje štátne hmotné rezervy, vrátane núdzových zásob ropy a ropných výrobkov, ktoré si Slovenská republika vytvára v zmysle zákona NR SR č. 82/1994 Z. z. o štátnych hmotných rezervách v znení neskorších predpisov a zákona  č. 170/2001 Z. z. o núdzových zásobách ropy a ropných výrobkov a o riešení stavu ropnej núdze. 

	(3) Správa rezerv zabezpečuje

a) tvorbu, dopĺňanie, financovanie, hospodárenie, ochranu a kontrolu štátnych hmotných      rezerv,
b) vykonávanie majetkovej správy štátnych hmotných rezerv,
c) rozmiestňovanie štátnych hmotných rezerv,
d) pripravenosť štátnych hmotných rezerv na ich použitie na určené ciele,
e) štátne intervenčné nákupy vlády do štátnych hmotných rezerv mimo nákupov uskutočňovaných podľa osobitného predpisu,
f) koordináciu činností ústredných a ostatných štátnych orgánov v oblasti štátnych hmotných rezerv,
g) styk so zahraničím na účelné a efektívne riešenie štátnych hmotných rezerv,
h) poskytovanie odborných služieb za úhradu v oblastiach priamo súvisiacich s činnosťou a odborným zameraním Správy rezerv za podmienky, že sa tým neohrozí jej základné poslanie,
i) koordináciu a metodické usmerňovanie tvorby krízových plánov v oblasti štátnych hmotných rezerv,
j) plnenie zakladateľských funkcií voči právnickým osobám zabezpečujúcim úlohy v oblasti štátnych hmotných rezerv, ktorých zakladateľom je Správa rezerv,
k) analytickú a operatívnu evidenciu zásob štátnych hmotných rezerv,
l) zhromažďovanie údajov o disponibilných  zdrojoch hmotných rezerv,
m) ostatné činnosti v oblasti štátnych hmotných rezerv, ktoré súvisia s plnením úloh vymedzených týmto zákonom a súvisiacimi predpismi,
n) tvorbu a hospodárenie s núdzovými zásobami ropy a ropných výrobkov a koordináciu a metodické usmerňovanie opatrení na riešenie stavu ropnej núdze.

	(4) Správa rezerv zabezpečuje ochraňovanie a udržiavanie štátnych hmotných rezerv právnickými  osobami a fyzickými  osobami  na základe uzatvorených zmluvných vzťahov               za úhradu a skladovaním vo vlastných účelových organizačných jednotkách - závodoch.
 
	(5) V subjektoch ochraňujúcich, resp. udržiavajúcich štátne hmotné rezervy, vrátane ropy a ropných výrobkov, vykonáva Správa rezerv kontrolnú činnosť v zmysle zákona                     NR SR č.10/1996 o kontrole v štátnej správe v znení neskorších predpisov a ďalších príslušných všeobecne záväzných právnych predpisov.

	(6) Správa rezerv v prípade zistenia neoprávneného použitia štátnych hmotných rezerv, ako aj porušenia povinností ustanovených zákonom o štátnych hmotných rezervách a zákonom o núdzových zásobách ropy a ropných výrobkov a o riešení stavu ropnej núdze je povinná uložiť  právnickym osobám a fyzickým osobám pokutu v zmysle platných zákonov.

	(7) Správa rezerv zabezpečuje rozmiestňovanie štátnych hmotných rezerv z hľadiska strategických záujmov Slovenskej republiky,  v prípade potreby plní aj ďalšie úlohy podľa požiadaviek Európskej únie a Severoatlantickej aliancie.

      	(8) Správa rezerv pri hospodárení so štátnymi hmotnými rezervami prísne dodržiava zásady hospodárnosti a efektívnosti.

Iné úlohy Správy rezerv

Čl. 5

(1)	Správa rezerv  ďalej plní úlohy

a) vo vzťahu k štátnemu rozpočtu,
b) pri správe majetku štátu,
c) na úseku kontrolnej činnosti a vnútorného auditu,
d) na úseku obrany, ochrany, bezpečnosti a ochrany zdravia pri práci a ochrany pred požiarmi,
e) na úseku ochrany utajovaných skutočností,
f) na úseku medzinárodných vzťahov, 
g) v oblasti rozvoja jednotného informačného systému, 
h) pri príprave návrhov zákonov a iných všeobecne záväzných právnych predpisov,
i) ustanovené inými všeobecne záväznými právnymi predpismi a uzneseniami Národnej rady      Slovenskej republiky, uzneseniami vlády Slovenskej republiky, uzneseniami Bezpečnostnej rady Slovenskej republiky a uzneseniami Ústredného krízového štábu.

	(2) Podrobnejšie vymedzenie úloh uvedených v odseku 1 ustanovuje Organizačný poriadok Správy rezerv.

Zásady činnosti a organizácie Správy rezerv

Čl. 6

(1)	Na čele Správy rezerv, v súlade so zákonom č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, je predseda. Predsedu Správy rezerv vymenúva  a  odvoláva vláda   Slovenskej  republiky. Predseda je za výkon svojej funkcie zodpovedný vláde Slovenskej republiky.

	(2) Predsedu  v čase  jeho  neprítomnosti   zastupuje  v rozsahu  jeho práv a povinností
                 podpredseda.  Predseda  môže  poveriť  aj v iných prípadoch  podpredsedu,  aby ho
                 zastupoval  v rozsahu jeho práv a povinností.  Podpredsedu  vymenúva a odvoláva
                 vláda na návrh predsedu.

(3) V súlade so zákonom č. 312/2001 Z. z. o štátnej službe a o zmene a doplnení   niektorých zákonov v znení neskorších predpisov je predseda a podpredseda   predstaveným   v   politickej   funkcii. Predseda   a   podpredseda  vykonávajú dočasnú štátnu službu v služobnom úrade, ktorým je Správa rezerv.  

(4)Vedúci služobného úradu je služobne najvyšší predstavený všetkým zamestnancom
                 v služobnom úrade, ktorým je Správa rezerv.    Vedúci služobného úradu plní úlohy
                 spojené s riadením a kontrolou vykonávania štátnej služby štátnymi zamestnancami
                 v služobnom úrade, s  uplatňovaním  štátnozamestnaneckých  vzťahov  a iné úlohy,
                 ktoré mu uloží predstavený v politickej funkcii.

				
Čl. 7

	(1) Na Správe rezerv sa uplatňuje dvojstupňové riadenie.

	(2) Organizačné útvary Správy rezerv sú nositeľmi úloh podľa vymedzených okruhov špecifických odborných činností. Vnútornú organizačnú štruktúru Správy rezerv, rozsah pôsobnosti a vzájomné vzťahy organizačných útvarov Správy rezerv, rozsah oprávnení                   a zodpovednosti predstavených upravuje Organizačný poriadok Správy rezerv.

            (3) Správu rezerv tvorí ústredie a vlastné účelové organizačné jednotky - závody.

	(4) V Správe rezerv sú vyčlenení aj profesionálni vojaci Ozbrojených síl Slovenskej republiky, ktorých práva a povinnosti sú upravené ich služobným pomerom podľa osobitného zákona.

Čl. 8

	(1) Správa rezerv sa pri plnení úloh riadi Ústavou Slovenskej republiky, zákonmi a ďalšími všeobecne záväznými právnymi predpismi, služobnými predpismi Úradu pre štátnu službu, uzneseniami Národnej rady Slovenskej republiky, uzneseniami vlády Slovenskej republiky, uzneseniami Bezpečnostnej rady Slovenskej republiky, uzneseniami Ústredného krízového štábu, Štatútom Správy rezerv a Organizačným poriadkom Správy rezerv, ďalej vnútornými organizačno-riadiacimi aktami Správy rezerv, vlastnými služobnými predpismi, plánom hlavných úloh Správy rezerv, ktorý nadväzuje na Plán práce vlády Slovenskej republiky a Plánom legislatívnych úloh vlády Slovenskej republiky.

	(2) Správa rezerv uplatňuje vo svojej činnosti organizačné princípy štátnej správy a také formy a metódy práce, ktoré smerujú k jej racionalizácii a zvyšovaniu účinnosti tým, že:

a) zabezpečuje odborný prístup k riešeniu problémov, ako aj systematickú kontrolu plnenia úloh,
b) úzko spolupracuje s ministerstvami a ostatnými ústrednými orgánmi štátnej správy,                      s ktorými si vymieňa potrebné informácie a podklady a prerokúva s nimi opatrenia, ktoré sa ich týkajú,
c) využíva podnety vedeckých inštitúcií a výskumných pracovísk, zapája ich najmä do prác               na riešení otázok koncepčnej povahy,
d) účelne využíva prostriedky organizačnej a výpočtovej techniky a formy tímovej  práce.

 (3) Na zabezpečenie plnenia nevyhnutných úloh Správy rezerv zriaďuje predseda
 podľa potreby stále alebo dočasné poradné orgány.

Vzťahy Správy rezerv k ministerstvám a k ostatným ústredným orgánom štátnej správy a iným orgánom a organizáciám

Čl. 9

	(1) Správa rezerv spolupracuje pri zabezpečovaní svojich úloh so  všetkými ústrednými orgánmi štátnej správy v zmysle kompetencií podľa zákona č. 575/2001 Z. z. o organizácii činnosti vlády a organizácií ústrednej štátnej správy v znení neskorších predpisov.

	(2) Správa rezerv spolupracuje pri zabezpečovaní svojich úloh najmä s:

a)    	Národnou radou Slovenskej republiky
b)    	Bezpečnostnou radou Slovenskej republiky
c)    	Úradom vlády Slovenskej republiky
d)    	Ministerstvom hospodárstva Slovenskej republiky
e)    	Ministerstvom financií Slovenskej republiky
f)    	Ministerstvom dopravy, pôšt a telekomunikácií Slovenskej republiky
g)    	Ministerstvom pôdohospodárstva Slovenskej republiky
h)    	Ministerstvom výstavby a regionálneho rozvoja Slovenskej republiky
i)   	Ministerstvom vnútra Slovenskej republiky
j)     	Ministerstvom obrany Slovenskej republiky
k)     	Ministerstvom zahraničných vecí Slovenskej republiky
l)     	Ministerstvom práce, sociálnych vecí a rodiny Slovenskej republiky 
m)      	Ministerstvom zdravotníctva Slovenskej republiky
n)    	Štatistickým úradom Slovenskej republiky
o)     	Úradom pre štátnu službu
p)     	Úradom geodézie, kartografie a katastra Slovenskej republiky 
r)     	Úradom pre normalizáciu, metrológiu a skúšobníctvo Slovenskej republiky
s)      	Úradom pre verejné obstarávanie
t)      	Národným bezpečnostným úradom
u)   	ďalšími ministerstvami, ostatnými ústrednými orgánmi štátnej správy a miestnymi 
orgánmi štátnej správy a orgánmi územnej samosprávy podľa potrieb Správy rezerv.
		
	(3) Správa rezerv pri svojej činnosti ďalej spolupracuje  s:
	
a)  	Generálnym štábom Ozbrojených síl Slovenskej republiky
b)  	Krajskými  a  obvodnými úradmi  
c)  	Pôdohospodárskou platobnou agentúrou, 
d)	Štátnou veterinárnou a potravinovou správou
e)  	Zväzom výrobcov krmív, skladovateľov a obchodných spoločností	    
f)  	Slovenskou poľnohospodárskou a potravinárskou komorou
g)  	Bratislavskou medzinárodnou komoditnou burzou	    
h)  	Štátnym dráhovým úradom
i)  	Slovenskou legálnou metrológiou,
j) 	Slovenským metrologickým inšpektorátom 
k)  	vybranými podnikateľskými subjektami, ktoré vykonávajú funkciu ochraňovateľa v oblasti štátnych hmotných rezerv.

           (4) Správa rezerv spolupracuje s ďalšími  právnickými osobami a fyzickými osobami podľa odseku  3 v zmysle  platných  zákonov.  

Záverečné ustanovenia

Čl. 10

	Zmenu štatútu schvaľuje vláda Slovenskej republiky, ak

a)  došlo k zásadným zmenám v pôsobnosti alebo úlohách Správy rezerv, t.j.
	
1.	zrušením alebo zmenou právnych predpisov alebo iných riadiacich aktov,                     na základe ktorých plní Správa rezerv svoje úlohy,
	2.  vydaním nových právnych predpisov, alebo iných riadiacich aktov, obsahujúcich 	      nové, resp iné úlohy pre Správu rezerv,
3.	presunom pôsobností Správy rezerv na iný ústredný orgán štátnej správy, 
      orgán miestnej štátnej správy alebo územnú samosprávu.

b)  má dôjsť k závažným zmenám v zásadách činnosti alebo zásadách organizácie Správy rezerv 
     nad rámec pravidiel ustanovených týmto štatútom.

Čl. 11

      (1)  Zrušuje sa štatút Správy štátnych hmotných rezerv Slovenskej republiky, schválený uznesením vlády Slovenskej republiky číslo 123 zo dňa 24.februára 1998. 

      (2)   Tento štatút  nadobúda účinnosť dňom jeho schválenia vládou Slovenskej republiky.